जिले में नेशनल लोक अदालत 8 अप्रैल को लगेगी
दमोह| राष्ट्रीय विधिक सेवा प्राधिकरण एवं राज्य विधिक सेवा प्राधिकरण के निर्देशानुसार एवं जिला न्यायाधीश अध्यक्ष जिला विधिक सेवा प्राधिकरण श्रीराम दिनकर के मार्गदर्शन में 8 अप्रैल को जिले में नेशनल लोक अदालत आयोजित की जाएगी। सचिव जिला विधिक सेवा प्राधिकरण शिवराज सिंह गवली ने बताया कि नेशनल लोक अदालत में न्यायालयों में लंबित राजीनामा योग्य आपराधिक, सिविल, श्रम, मोटर दुर्घटना दावा, विद्युत, चैक अनादरण, वैवाहिक प्रकरणों के साथ-साथ विद्युत, जलकर एवं चैक वसूली के प्रिलिटिगेशन प्रकरणों का निराकरण आपसी सहमति एवं सुलह के आधार पर किया जाएगा।
नेशनल लोक अदालत के सफल आयोजन के लिए सभी संबंधित विभागों को प्रकरणों के निराकरण के संबंध में आवश्यक कार्यवाही किए जाने के लिए सूचित किया गया है तथा नेशनल लोक अदालत के संबंध में जिला न्यायाधीश द्वारा समस्त न्यायाधीशों की बैठक आयोजित की गई जिसमें उन्हें प्रकरणों के निराकरण के संबंध में आवश्यक निर्देश दिए गए हैं। जिला विधिक सहायता अधिकारी रजनीश चौरसिया ने पक्षकारों से नेशनल लोक अदालत में प्रकरणों का निराकरण कराने की अपील की है।
hin_Deva hin_Deva hin_Deva